ຊາວອີຈິບໄປປ່ອນບັດ ລົງປະຊາມະຕິ
ຊາວອີຈິບພາກັນໄປປ່ອນບັດ ໃນການລົງປະຊາມະຕິ ກ່ຽວກັບການແກ້ໄຂ ລັດຖະທຳມະນູນ
ປະຊາຊົນຊາວອີຈິບພວມພາກັນໄປປ່ອນບັດໃນການລົງ ປະຊາມະຕິ ເພື່ອແກ້ໄຂກົດໝາຍລັດຖະທຳມະນູນທີ່ແນ ໃສ່ເພື່ອໃຫ້ມີການເລືອກຕັ້ງທີ່ເສລີແລະຍຸດຕິທຳ ເປັນທີ່ຄາດກັນວ່າ ຈະມີປະຊາຊົນໄປປ່ອນບັດ ເປັນຈຳ ນວນຫຼວງຫຼາຍໃນວັນເສົາມື້ນີ້ໃນການທົດສອບເທື່ອທຳ ອິດ ກ່ຽວກັບການເຄື່ອນໄຫວ ໄປສູ່ປະຊາທິປະໄຕຂອງ ອີຈິບລຸນຫຼັງທີ່ມີການໂຄ່ນລົ້ມທ່ານ Hosni Mubarak ຜູ້ນຳທີ່ກຳອຳນາດ ມາເປັນເວລາດົນນານຂອງອີຈິບ ໃນການລຸກຮືຂຶ້ນຂອງປະຊາຊົນ ການແກ້ໄຂທີ່ວ່ານີ້ຈະເປີດໃຫ້ບັນດາຜູ້ສະມັກຂອງພັກ ຝ່າຍຄ້ານທັງໝົດເຂົ້າແຂ່ງຂັນໃນການເລືອກຕັ້ງໄດ້ແລະ ຈຳກັດການດຳລົງຕຳແໜ່ງຂອງປະທານາທິບໍດີໄດ້ 2 ສະໄໝໆລະ 4 ປີ ນອກນັ້ນແລ້ວຍັງຈະອຳນວຍໃຫ້ຈັດ ການເລືອກຕັ້ງສະພາແຫ່ງຊາດ ແລະປະທານາທິບໍດີຂຶ້ນ ພາຍໃນທ້າຍປີນີ້ ກຸ່ມທີ່ບໍ່ພົວພັນກັບເລື່ອງສາສະໜາແລະພວກນັກເຄື່ອນໄຫວປະຕິຮູບແຖວໜ້າຮວມທັງທ່ານ Arm Moussa ຜູ້ນຳສັນນິບາດອາຣັລແລະທ່ານ Mohammed El-Baradei ຜູ້ທີ່ເຄີຍ ໄດ້ຮັບລາງວັນໂນແບລຂະແໜງສັນຕິພາບ ຄັດຄ້ານຕໍ່ການຮັບຜ່ານບົດແກ້ໄຂລັດຖະທຳມະ ນູນ ບຸກຄົນທັງສອງຕັ້ງໃຈທີ່ຈະສະມັກເຂົ້າແຂ່ງຂັນເອົາຕຳແໜ່ງປະທານາທິບໍດີອີຈິບ ພວກທີ່ຄັດຄ້ານຕໍ່ບົດແກ້ໄຂລັດຖະທຳມະນຸນກ່າວວ່າການເລືອກຕັ້ງຢ່າງວ່ອງໄວຈະເປັນ ການໄດ້ປຽບແບບບໍ່ຍຸດຕິທຳ ສຳລັບແຕ່ 2 ພັກການເມືອງທີ່ມີການຈັດຕັ້ງຢູ່ໃນປະເທດ ອີຈິບທໍ່ນັ້ນ ຄືພັກປະຊາທິປະໄຕແຫ່ງຊາດຂອງທ່ານ Mubarak ແລະພັກສາສະໜາອິສ ລາມຂອງພວກມຸສລິມພະລາດອນພາບ ຫຼື Muslim Brotherhood ສຳລັບພວກສະໜັບສະໜຸນໃຫ້ມີການປ່ຽນແປງກ່າວວ່າ ການປະຕິເສດຕໍ່ບົດແກ້ໄຂລັດ ຖະທຳມະນຸນທີ່ວ່ານີ້ ມີແຕ່ຈະແກ່ຍາວການປົກຄອງຂອງສະພາທະຫານທີ່ໄດ້ເຂົ້າຄວບຄຸມ ປະເທດອີຈິບຫຼັງຈາກທ່ານ Mubarak ລາອອກໃນເດືອນກຸມພາຜ່ານມາ